Farida  rafiki mwema

﻿Farida, rafiki mwema  

Kosi na Farida ni marafiki. Wao  wanapendana sana na wote wawili  wanasoma shule ya Fariji. Kosi na  Farida si marafiki tu bali ni majirani.  Farida anapenda masomo sana na  huwa anaamka mapema kufanya  marudio. Kila anapoamka, huwa  anamwamsha Kosi.  
Kosi huchukua wakati sana kabla ya kuamka. Yeye ni mvivu sana.  Baada ya kusoma wanajitayarisha na kuenda shule pamoja.  
Farida hufanya kazi kwao baada ya  shule. Kosi hupenda tu kula kila wakati  na kucheza bila kufanya kazi.  Wazazi humuonya Kosi kuacha tabia  hiyo, lakini huwa hasikii. Wao  humshauri aige tabia za rafiki yake  Farida.  
Wakati wa likizo, Farida alikuwa akiwafuata wazazi wake shambani kila siku.  Alitaka kujifunza mambo mapya wakati huo wa likizo.  Farida alipokuwa akimwambia Kosi waende shambani, Kosi alisema kuwa  alikuwa amechoka sana. Au alisema kuwa alikuwa akiumwa sana na kichwa.  
Kosi angeonekana tu kwa kina Farida  wakati wa kula. Tabia hii ilimfanya  Farida kuhisi vibaya.  Farida alipata wazo la kumsaidia rafiki  yake kuacha uvivu. Aliamua  watengeneze bustani ya maua na  kufuga mbwa.  
Baada ya kumwambia, Kosi  alifurahishwa sana na wazo hilo.  Wazazi wao pia waliwasaidia  kutayarisha bustani ile. Vilevile,  waliwapa pesa za kununua mbwa.  Baada ya siku kadhaa, maua yao  yalianza kumea vizuri. Maua ya Kosi  yalihitaji maji. 
Kila mtu alitamani kuwa na maua kama yale. Farida na Kosi waliendelea kutia  bidii kufanya bustani ipendeze zaidi.  Kila asubuhi Kosi alipaswa kunyunyizia maua maji naye Farida kuwalisha mbwa.  
Kosi alizidisha bidii kabisa Jambo ambalo lilifanya wazazi wake kustaajabu.  Alianza kuamka mapema bila kuambiwa na mtu. Hakupata wakati wa kulala  mchana.  Wakati mwingine alisahau kula chakula na kukumbushwa na mamake.  
Alifurahia sana na kumshukuru rafiki  yake Farida.  


Source www.africanstorybook.org